“วิชัย ทองแตง” สอนวิธีเลือกหุ้น
3/4/56 ตัวเลขเรียงสวยงามยิ่งกว่าใบ้หวย แต่แท้ที่จริงเป็นการลงวันที่ประกอบลายเซ็น &#8220;วิชัย ทองแตง&#8221; ในวันเปิดตัวหนังสือ &#8220;ลงทุนสไตล์วิชัย ทองแตง&#8221; พ็อกเกตบุ๊กเล่มแรกในชีวิตของชายมากสมญานาม &#8220;ทนายนักช็อป&#8221; &#8220;นักเทกโอเวอร์หมื่นล้าน&#8221; &#8220;นอมินี&#8221;
8 เม.ย. 2556

3/4/56 ตัวเลขเรียงสวยงามยิ่งกว่าใบ้หวย แต่แท้ที่จริงเป็นการลงวันที่ประกอบลายเซ็น “วิชัย ทองแตง” ในวันเปิดตัวหนังสือ “ลงทุนสไตล์วิชัย ทองแตง” พ็อกเกตบุ๊กเล่มแรกในชีวิตของชายมากสมญานาม “ทนายนักช็อป” “นักเทกโอเวอร์หมื่นล้าน” “นอมินี” 
“วิชัย” ชี้แจงถึงฉายาที่ได้รับเป็นเพียงประเด็นที่พูดกันไปปากต่อปาก แต่โดยส่วนตัวไม่ได้ภูมิใจกับสมญานามเหล่านี้แต่อย่างใด เพราะมองตัวเองเป็นเพียงเด็กบ้านนอกคนหนึ่งและมีจุดบรรจบที่ลงตัว โดยได้รับการสนับสนุนจากครอบครัวที่อบอุ่น และในชีวิตไม่เคยเข้าไปเทกโอเวอร์แบบไม่เป็นมิตร (ฮอสไทร์ เทกโอเวอร์) กับบริษัทของใคร มีแต่พรรคพวกเพื่อนพ้องเข้ามาขอให้คำแนะนำ ขอให้ช่วยแก้ปัญหามากกว่า 
ดังนั้น ที่สำคัญหากใครได้อ่านหนังสือ “ลงทุนสไตล์ วิชัย ทองแตง” ทั้ง 290 หน้า ก็จะทำความรู้จักตัวตนของ “วิชัย ทองแตง” มากขึ้น เพราะเนื้อหาภายในเล่มจะเป็นการบอกเล่าเทคนิค วิธีการลงทุนในตลาดหลักทรัพย์ ผ่านชีวประวัติของเจ้าตัวที่เริ่มต้นจากการเป็นเด็กบ้านนอกคนหนึ่ง จนสามารถสร้างชื่อเสียงจนเป็นที่ยอมรับ รวมไปถึงความพลิกผันของวิชาชีพจากอาชีพทนายความไปสู่การเป็นเศรษฐีหุ้นหมื่นล้านเกิดขึ้นได้อย่างไร และอะไรคือจุดเริ่มต้นของเรื่องราวทั้งหมด และความลับที่ว่าทำไม “วิชัย” ถึงได้ชื่นชอบการลงทุนแบบ Turn Around 
นักเทกโอเวอร์หมื่นล้านยังได้กล่าวถึงแรงบันดาลใจของการทำพ็อกเกตบุ๊กเล่มแรกเกิดขึ้น เพราะอยากทำอะไรสักอย่างให้เกิดประโยชน์ต่อผู้อื่น จึงมีความคิดที่ถ่ายทอดแนวคิดยุทธศาสตร์แห่งการลงทุนผ่านประสบการณ์ตรงด้านการลงทุนในตลาดหลักทรัพย์ เพราะไม่อยากให้ผู้ลงทุนไทยใช้ชีวิตแบบแมลงเม่า โดยเรียบเรียงและสื่อสารให้ผู้อ่านสามารถเข้าใจได้ง่าย เพื่อให้นักลงทุนและคนทั่วไปได้ศึกษาเป็นประโยชน์ในการพลิกฟื้นธุรกิจและการลงทุน 
พร้อมกันนี้ “วิชัย” ยังได้อธิบายสั้นๆ ถึงหลักการในการวิเคราะห์ธุรกิจก่อนจะเข้าไปลงทุนว่า ดูอนาคตของธุรกิจเป็นหลัก ว่าเป็นธุรกิจขาขึ้น (Sun Set) หรือธุรกิจขาลง (Sun Rise)โดยจะเลือกธุรกิจ Sun Set เมื่อค้นพบแล้วสิ่งที่ให้ความสำคัญลำดับ 2 คือ ความสามารถของทีมผู้บริหาร หากเป็นทีมที่ดีสามารถบริหารจัดการต้นทุนได้ ธุรกิจจะมีการเติบโตที่ดีในอนาคต สิ่งนี้สังเกตได้ไม่ยาก ประสบการณ์จะสอนเราเอง 
หากใครอยากได้รายละเอียดเพิ่มเติม คงต้องไปเลือกหาซื้อได้ตามร้านหนังสือชั้นนำทั่วประเทศ และในงานสัปดาห์หนังสือแห่งชาติ ระหว่างวันที่ 29 มี.ค.–8 เม.ย.นี้ ซื้อหนังสือยังได้ร่วมทำบุญ เพราะ “วิชัย ทองแตง” ได้ประกาศเจตนารมณ์ชัดเจนว่า ค่าลิขสิทธิ์หนังสือเล่นนี้จะมอบให้กับมูลนิธิ “One Love Change One Life” หนึ่งน้ำใจ...เพื่อหนึ่งชีวิตใหม่ เป็นมูลนิธิที่ทาง “วิชัย ทองแตง” และเพื่อนๆ ผู้บริหารได้ทำร่วมกัน เพื่อให้ทุนศึกษากับเด็กด้อยโอกาส